text: Togene kører igen
  19 februar 2014 kl. 05.14
  Person er død efter påkørsel ved Hedensted. DSB måtte indsætte busser til passagererne.
  Togene kører igen planmæssigt mellem Vejle og Horsens. Kort før midnat og et par timer frem holdt togene stille på strækningen, efter at en person var blevet ramt af et tog nord for Hedensted.
  - Trafikken kom i gang igen ved 01.30-tiden, siger Frits Lund, vagtchef ved Sydøstjyllands Politi.
  Personen, der blev påkørt, er død. Politiet har endnu ikke identificeret vedkommende, fortæller vagtchefen.
  DSB indsatte busser til passagererne på de toge, der stod stille.
  